***Vista de Delft*** (*Gezicht op Delft*) é unha pintura do pintor neerlandés Johannes Vermeer. Este óleo sobre lenzo foi pintado en Delft entre 1659 e 1660 e actualmente está exposto na pinacoteca Mauritshuis, na cidade da Haia.

Descrición
----------

*Vista de Delft* representa unha parte da cidade que foi o berce de Vermeer, baixo a perspectiva do vedutismo; unha pintura moi detallada dunha paisaxe urbana. Xunto con *A canella*, trátase da única paisaxe da obra do pintor e é a única representación dun vasto espazo. A representación de Delft realízase desde a cara sur, ollando cara ao norte, desde a outra beira do porto fluvial. Pódese ver en primeiro plano a canle, enmarcada polas portas de Schiedam (á esquerda) e Rotterdam (á dereita), así como a Igrexa Nova (*Nieuwe Kerk*) protestante iluminada no fondo polos raios do Sol. Esta igrexa non ten campás, o que permite a súa datación, xa que se coñece que foron colocadas de maio de 1660. Pódese recoñecer tamén a torre cónica dunha cervexaría desaparecida posteriormente.

Interpretación e comentario
---------------------------

Marcel Proust cualificou *Vista de Delft* nunha carta ao seu amigo Jean-Louis Vaudoyer como "a pintura máis fermosa do mundo". Describe o cadro no quinto volume da súa novela *À la recherche du temps perdu* ("Na procura do tempo perdido"), despois de descubrilo no museo de Jeu de Paume, en París, en 1921. Faino nestes termos: 

> 
> 
> Decatouse por primeira vez dos pequenos personaxes en azul, de que a area era rosa e, finalmente, da preciosa materia do pequeno lenzo amarelo. O seu atordamento aumentaba; fixou a súa ollada, coma un neno, nunha bolboreta amarela que quixo coller, no precioso lenzo. "É así como debería describilo, dixo. Os meus últimos libros son demasiado secos; sería necesario pasar varias capas de cor, tornar a miña linguaxe precionsa en si mesma, coma este pequeno lenzo amarelo".
> 
>

Rastrexabilidade da obra
------------------------

* Data de creación descoñecida: adquirida por Pieter van Ruijven (1624-1674) en Delft, a Johannes Vermeer (1632-1675).
* (?) 1674: herdada por Magdalena van Ruijven (-1682).
* (?) Cara a 1695: pertence a Jacob Dissius.
* 16 de maio de 1696: venda da colección de Jacob Dissius.
* 2 de maio de 1822: adquirida por Jeronimo de Vries na venda da colección Anna Johanna Teding van Berckhout-Kops.
* 1822: comprada polo Gabinete Real de Pinturas Mauritshuis, da Haia.

Notas
-----

1. ↑  Slatkes, Leonard. *Vermeer and his contemporaries*. Abbeville Press. 1981. Páxina 40. [978-0-89659-195-0] *(En inglés)*
2. ↑  Montias, John M. *Vermeer and His Milieu: A Web of Social History*. Princeton University Press. 1991. Páxina 200. [ISBN 978-0-691-00289-7] *(En inglés)*
3. ↑  *Vista de Delft* na páxina web do museo Mauritshuis Arquivado 02 de febreiro de 2014 en Wayback Machine.. *(En inglés)*
4. ↑  Timothy Brook. *Le Chapeau de Vermeer. Le XVIIe siècle à l'aube de la mondialisation.* Payot, 2010. [ISBN 2-228-90493-7] *(En francés)*
5. ↑  Vago, Davide. "Le "petit pan de mur jaune" de Proust: la couleur invisible". En *Intermède*. 26 de abril de 2011. *(En francés)*

Véxase tamén
------------

### Outros artigos

* Johannes Vermeer
* Delft
* Centro Vermeer de Delft
* Vedutismo

### Bibliografía

* Bonafoux, Pascal. *Vermeer*. Nova York, Konecky & Konecky, 1992. [ISBN 978-1-56852-308-9] *(En inglés)*
* Wheelock, Arthur K. *Vermeer: The Complete Works.* Nova York. Harry N. Abrams,1997. [ISBN 978-0-811091-737-8] *(En inglés)*
* 1966: *Dans la lumière de Vermeer.* París. Musée de L'orangerie. 24 de setembro a 28 de novembro (catálogo de exposición). *(En francés)*

### Ligazóns externas

* *Vista de Delft* na páxina web do Mauritshuis

|  |  |
| --- | --- |
| Control de autoridades | 
* Wd: Q523974
* WorldCat
* VIAF: 180478765
* EBID: ID
* GND: 4440057-3
* LCCN: no2003025989

 |